Joleon Lescott

**Joleon Patrick Lescott** (s. 16. elokuuta 1982 Birmingham) on englantilainen jalkapalloilija. Pelipaikaltaan hän oli puolustaja. Hän pelasi vuonna 2017 päättyneellä ammattilaisurallaan yhteensä 500 ottelua Englannin kahdella korkeimmalla sarjatasolla sekä neljä ottelua Kreikan Superliigassa. Hän pelasi Englannin maajoukkueessa 26 ottelua vuosina 2007–2013 ja edusti maataan EM-kilpailuissa 2012.

## Ura
Lescott oli lähellä kuolla liikenneonnettomuudessa viisivuotiaana jäätyään auton alle koulunsa lähettyvillä. Vakavia päävammoja kärsineen Lescottin otsassa on edelleen selkeä arpi muistuttamassa tapahtumasta.

### Wolverhampton Wanderers
Lescott aloitti ammattilaisuransa Wolverhampton Wanderersissa, jonka edustusjoukkueen riveissä debytoi 13. elokuuta 2000 ottelussa Sheffield Wednesdayta vastaan. Lescott oli tuolloin 17-vuotias. Kauden 2000–2001 päätteeksi Wolvesin fanit nimesivät hänet vuoden nuoreksi pelaajaksi. Saman tunnustuksen hän voitti myös seuraavalla kaudella.

Lescottista alkoi tulla nopeasti Wolvesin avauskokoonpanon vakiomies ja kaudella 2002–2003 häneltä jäi vain yksi liigaottelu väliin. Samalla kaudella hän oli tärkeässä roolissa, kun Wolves nousi Valioliigaan ja hänet palkittiin kauden päätteeksi Wolvesin vuoden pelaajana. Valioliigakausi 2003–2004 oli kuitenkin pettymys, Lescott kärsi loukkaantumisista eikä pelannut kauden aikana ainuttakaan ottelua ykkösjoukkueessa. Wolves jäi liigan viimeiseksi ja putosi takaisin mestaruussarjaan.

Kauden 2005–2006 päätteeksi Lescott nimettiin mestaruussarjan kauden tähdistöjoukkueeseen ja hänet äänestettiin jälleen Wolvesin vuoden pelaajaksi.

### Everton
Lescott myytiin viidellä miljoonalla punnalla Evertoniin kesällä 2006. Siirtosumma koostui kahden miljoonan punnan kertakorvauksesta, kahden miljoonan punnan osamaksueristä ja yhden miljoonan punnan ottelumäärään sidotusta korvauksesta. Debyyttinsä hän teki elokuussa 2006 voitto-ottelussa Tottenham Hotspuria vastaan. Seuraavassakin ottelussa Lescott pääsi aloitukseen, kun Everton kohtasi historian 204:n kerran Merseysiden derbyssa Liverpoolin. Ottelu päättyi Evertonin 3–0 voittoon. Lescottista tuli nopeasti fanien suosikki ja ensimmäisen maalinsa hän teki 2. huhtikuuta 2007 1–1 tasapelissä Aston Villaa vastaan. Toisen maalinsa hän iski 13 vuorokautta myöhemmin Goodison Parkilla ottelussa Charltonia vastaan.

Lescottin ensimmäinen kausi Evertonissa oli menestyksekäs ja pelaajat äänestivät hänet joukkueensa parhaaksi. Fanien valitsemassa vuoden pelaajatitteli -äänestyksessä Lescott jäi Mikel Artetan jälkeen niukasti toiseksi.

Kausi 2007–2008 alkoi Lescottin kannalta maalien merkeissä hyvin, kun hän iski alkukauden kamppailuissa yhteensä 5 maalia (3 valioliigassa ja 2 UEFA Cupissa). Hän pelasi toisella kaudella peräkkäin kaikissa Evertonin valioliigaotteluissa, ja teki niissä kahdeksan maalia. Seuraavalla kaudella hän pelasi 36 valioliigaottelua ja teki neljä maalia.

### Manchester City
Lescott siirtyi elokuussa 2009 Manchester Cityyn 27,5 miljoonan euron siirtosummalla. Hän pelasi Cityssä viisi kautta, mutta ottelumäärät jäivät selvästi pienemmiksi kuin Evertonissa. Enimmillään hän pelasi 31 valioliigaottelua kaudella 2011–2012, vähimmillään kymmenen kaudella 2013–2014. Mestarien liigassa hän pelasi City-vuosinaan kaikkiaan kymmenen ottelua, samoin Eurooppa-liigassa.

Lescott voitti Cityssä Valioliigan mestaruuden 2012 ja 2014, FA Cupin 2011 ja Liigacupin 2014.

### West Bromwich Albion
Lescott siirtyi ilmaisella siirrolla West Bromwich Albioniin kesällä 2014. Kaudella 2014–2015 hän pelasi 34 valioliigaottelua ja teki yhden maalin. Lescott pelasi West Bromwichissa kaudella 2015–2016 kaksi valioliigaottelua ennen siirtymistään Aston Villaan.  

### Aston Villa
Lescott siirtyi West Bromwichista naapuriseura Aston Villan riveihin syyskuussa 2015 kaksivuotisella sopimuksella siirtosumman ollessa 1,5 miljoonaa puntaa. Kaudella 2015–2016 Lescott pelasi Aston Villassa 30 valioliigaottelua ja teki yhden maalin, kun seura sijoittui sarjassa viimeiseksi ja putosi kauden päätteeksi Valioliigasta vain 17 pisteellä. Lescott pelasi elokuussa 2016 myös yhden ottelun Aston Villan reservijoukkueessa kasvattajaseuransa Wolverhampton Wanderersin reservijoukkuetta vastaan.

### AEK Ateena
Elokuussa 2016 Lescott siirtyi Aston Villasta kreikkalaisseura AEK Ateenaan kaksivuotisella sopimuksella. Lescott pelasi AEK:ssa vain neljä ottelua ja hänen sopimuksensa seuran kanssa purettiin yhteisymmärryksessä marraskuussa 2016.

### Sunderland
Tammikuussa 2017 Lescott allekirjoitti loppukauden mittaisen sopimuksen Englannin Valioliigassa putoamiskamppailuun ajautuneen Sunderlandin kanssa. Lescott pelasi kevätkaudella 2017 vain kaksi valioliigaottelua, kun Sunderland sijoittui sarjassa viimeiseksi ja putosi Valioliigasta. Hän lopetti uransa kauden 2016–2017 jälkeen.

### Maajoukkue
Englannin maajoukkuetta Lescott on edustanut alle 18-vuotiaissa, alle 21-vuotiaissa, B-maajoukkueessa ja A-maajoukkueessa. B-maajoukkue debyyttinsä hän teki 25. toukokuuta 2007 ottelussa Albaniaa vastaan, kun hän tuli 73. minuutilla kentälle Readingin Nicky Shoreyn tilalle.

3. syyskuuta 2007 Englannin valmentaja Steve McClaren valitsi Lescottin EM-karsintaotteluihin Viroa ja Venäjää vastaan. 13. lokakuuta 2007 Lescott teki A-maajoukkuedebyyttinsä, kun hän tuli Viro-ottelussa puoliajalla kentälle Rio Ferdinandin tilalle. Venäjä-ottelussa Lescott pääsi aloitukseen, kun Englanti kärsi 2–1 vierastappion. Maaliskuussa 2009 Lescott valittiin Fabio Capellon valmentamaan Englannin maajoukkueeseen Slovakiaa ja Ukrainaa vastaan pelattuihin peleihin.

Lescott pelasi EM-kilpailuissa 2012 Englannin kaikki neljä ottelua, ja teki Ranskaa vastaan ensimmäisen – ja ainoaksi jääneen – maajoukkuemaalinsa. Hän pelasi maajoukkueessa viimeisen ottelunsa maaliskuussa 2013 MM-karsinnoissa Montenegroa vastaan.

## Uran jälkeen
Lescott on peliuransa jälkeen toiminut Englannin alle 21-vuotiaiden maajoukkueen apuvalmentajana. Vuonna 2024 hän toimi myös Englannin A-maajoukkueen väliaikaisena apuvalmentajana. Hän on toiminut myös asiantuntijana BT Sportin (vuodesta 2023 TNT Sports), ITV Sportin sekä Sky Sportsin jalkapallolähetyksissä.

## Saavutukset

### Joukkuesaavutukset
**Manchester City**

* Englannin Valioliiga (**2**): 2011–2012, 2013–2014
* FA Cup: 2010–2011
* Englannin liigacup: 2013–2014

### Henkilökohtaiset saavutukset

* Evertonin vuoden pelaaja: 2007–2008
* Wolverhampton Wanderersin vuoden pelaaja (**2**): 2002–2003, 2004–2005
* Wolverhampton Wanderersin vuoden nuori pelaaja (**2**): 2000–2001, 2001–2002

## Lähteet

## Aiheesta muualla
*Profiili soccerbase.comissa